Autoritatea Vamală Română a participat la cea de-a IX-a ediție a Târgului de job-uri, internship-uri și stagii de practică
Autoritatea Vamală Română a participat în data de 15 mai 2024, la cea de-a IX-a ediție a Târgului de job-uri, internship-uri și stagii de practică, organizat de Academia de Studii Economice și de asociații ale absolvenților și studenților A.S.E.
În cadrul standului A.V.R., vizitat de peste 200 de persoane, reprezentanții autorității vamale au furnizat informații referitoare la atribuțiile A.V.R., organizarea în teritoriu, statutul și salarizarea personalului, procedurile de recrutare a personalului, posibilitățile de promovare în carieră și dezvoltare profesională.
Un număr semnificativ de vizitatori au fost interesați despre oportunitățile de a efectua stagii de practică și de a participa, în vederea dobândirii de experiență și cunoștințe practice, la Programul Oficial de Internship al Guvernului României.
Participarea la acest eveniment, dedicat facilitării tranziției de la sistemul de educație către piața muncii, a contribuit la o mai bună percepție publică a Autorității Vamale Române, instituție strategică a statului roman, cu un rol important în securizarea a 2.070 de km de frontieră externă a României și Uniunii Europene (a doua frontieră externă ca lungime în U.E.), din care 1.877 km de frontieră terestră, cu atribuții în protejarea societății și a intereselor financiare ale Comunității, în facilitarea comerțulului legal, în controlul și gestionarea lanțurilor de aprovizionare utilizate pentru circulația internațională a mărfurilor și cu preocupări permanente pentru asigurarea unui mediu de lucru adecvat si a numeroase facilități de dezvoltare profesională a angajaților.